Virallinen lehti nro C 182 , 28/06/1999 s. 0059



KIRJALLINEN KYSYMYS E-3295/98 esittäjä(t): José Barros Moura (PSE) neuvostolle (10. marraskuuta 1998) Aihe: Macaon siirtyminen Kiinan hallintoon - kuolemanrangaistus EU:n ja Macaon välinen, äskettäin uudistettu sopimus velvoittaa sopimusosapuolet kunnioittamaan ihmisoikeuksia. Parlamentin jäsen ja yhdistymistä valmistelevan toimikunnan jäsen Vitor Ng on antanut hiljattain lausuntoja, joissa hän hyväksyy sen, että kuolemantuomio otetaan uudelleen käyttöön Macaossa sitten kun se kuuluu jälleen Kiinan kansantasavallan alaisuuteen. Tiedetään kuitenkin, että alueen rikoslainsäädäntö tuli äskettäin voimaan sen jälkeen kun se oli hyväksytty yhdessä kiinalaisen osapuolen kanssa yhdistymistä valmistelevassa yhteisessä ryhmässä. Kiinan kansantasavallan viranomaiset ovat sitoutuneet Portugalin ja Kiinan antaman yhteisen julkilausuman mukaan sekä Macaon erityishallintoalueen perustuslain nojalla tämän rikoslainsäädännön voimassa pitämiseen (yhdessä siirtymisen aikana noudatettavan muun lainsäädännön kanssa). Lainsäädännöstä ei vain puutu kuolemanrangaistusta koskevat säännökset, vaan siinä kuolemanrangaistus nimenomaisesti kielletään ja poistetaan käytöstä. Mitä seurauksia neuvoston mielestä voi olla siitä, että kuolemanrangaistus mahdollisesti otetaan uudelleen käyttöön Macaossa, ottaen huomioon EU:n yhteiseen ulko- ja turvallisuuspolitiikkaan sekä kauppapolitiikkaan liittyvät vaatimukset ihmisoikeuksien kunnioittamisesta? Vastaus (22.-23. helmikuuta 1999) Kansainvälisesti tunnustettujen ihmisoikeuksien kunnioittaminen ja puolustaminen on unionin ulkopolitiikan olennainen osa. Missään sitovassa kansainvälisessä lainsäädännössä ei estetä eikä kielletä kuolemanrangaistusta. Kuitenkin YK:n kansalaisoikeuksia ja poliittisia oikeuksia koskevassa kansainvälisessä yleissopimuksessa (ICCPR) asetetaan ankarat edellytykset olosuhteille, joissa kuolemanrangaistusta voi käyttää. ICCPR:ään liittyvässä toisessa valinnaisessa pöytäkirjassa määrätään lisäksi, että valtiot sitoutuvat pysyvästi poistamaan kuolemanrangaistuksen. Euroopan unioni menee tätä pidemmälle ja kannattaa kuolemanrangaistuksen poistamista kaikkialla maailmassa. Neuvosto on päättänyt ihmisoikeuspolitiikkansa erottamattomana osana lujittaa kuolemanrangaistusta vastustavaa kansainvälistä toimintaansa. EU työskentelee kuolemanrangaistuksen yleisen poistamisen puolesta. Kehityksen kulkiessa tämän ensisijaisen tavoitteen toteuttamista kohti, EU pyytää maissa, joissa kuolemanrangaistus vielä on olemassa, sen käytön asteittaista rajoittamista. Yhteydenpidossaan Kiinan hallituksen kanssa, joka hiljattain allekirjoitti ICCPR-yleissopimuksen, EU on useaan otteeseen selittänyt politiikkaansa, joka koskee hengen riistämistä rangaistuksena. Macaon osalta unioni katsoo, että Kiinan on erittäin tärkeätä noudattaa vuonna 1987 annettua Kiinan ja Portugalin yhteistä julistuksen ja tulevan uuden erityishallintoalueen peruslakia. Euroopan unioni kannattaa Kiinan ja Portugalin yhteisessä yhteysryhmässä jo sovittujen normien eteenpäin viemistä mukaan luettuna tärkeimmissä laeissa vahvistetut normit sekä rikoslaki, jossa kuolemanrangaistus suljetaan pois. Näiden sitoumusten noudattaminen tulee olemaan Kiinalle haaste, ja unionille tärkeä koe, demokratian ja ihmisoikeuksien olennaisten periaatteiden ja Macaossa nyt vallitsevan oikeushallinnon turvaamisen osalta.